REGOLAMENT TAL-KUMMISSJONI (KE) Nru 1189/2007
tal-11 ta’ Ottubru 2007
li, għas-sena tal-kontabilità 2008, jistabbilixxi l-koeffiċjenti tad-deprezzament li għandhom japplikaw għax-xiri tal-prodotti agrikoli ta' intervent
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1883/78 tat-2 ta’ Awwissu 1978 li jistabbilixxi r-regoli ġenerali għall-finanzjament ta’ l-interventi mill-Fond Agrikolu Ewropew għall-Gwida u l-Garanzija, it-taqsima “garanzija” (1), u partikolarment l-Artikolu 8(1), it-tieni sentenza tiegħu,
Billi:
(1)
Skond l-Artikolu 3(1)(b) tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar l-iffinanzjar tal-politika agrikola komuni (traduzzjoni mhux uffiċjali) (2), l-interventi maħsuba għar-regolamentazzjoni tas-swieq agrikoli huma ffinanzjati mill-Fond Agrikolu Ewropew għall-Gwida u l-Garanzija (FAEGG).
(2)
Skond l-Artiklu 8 tar-Regolamenti (KEE) Nru 1883/78, id-deprezzament tal-prodotti agrikoli maħżuna skond l-iskema ta' l-intervent għandu jsir fil-waqt tax-xiri tagħhom. Il-perċentwal tad-deprezzament jikkorrispondi għall-massimu tad-differenza bejn il-prezz tax-xiri u dak previdibbli tal-bejgħ għal kull prodott. Dan il-perċentwal għandu jkun definit għal kull prodott qabel il-bidu tas-sena tal-kontabilità. Il-Kummissjoni tista', barra minn hekk, tillimita d-deprezzament fil-waqt tax-xiri għal frazzjoni ta' dan il-perċentwal ta' deprezzament, li ma tistax tkun anqas minn 70 % tad-deprezzament totali.
(3)
L-Anness VIII, il-punti 1, 2 u 3 tar-Regolament tal-Kummissjoni (KE) Nru 884/2006 tal-21 ta’ Ġunju 2006 li jistabbilixxi r-regoli dettaljati ta' l-aplikazzjoni tar-Regolament tal-Kunsill (KE) Nru 1290/2005, f'dak li jirrigwarda l-finanzjament mill-Fond Agrikolu Ewropew tal-Garanzija (FAEG) ta' miżuri ta' intervent fil-forma tal-ħżin pubbliku u l-kontabilità ta' l-operazzjonijiet ta' ħżin pubbliku min-naħa ta' l-aġenziji tal-pagamenti ta' l-Istati Membri (traduzzjoni mhux uffiċjali) (3), jiddetermina l-modalitajiet tal-kalkolu tad-deprezzament.
(4)
Għaldaqstant jidher f'loku li, għal ċerti prodotti, jiġu ddefiniti l-koeffiċjenti li, matul is-sena tal-kontabilità 2008, għandhom ikunu applikati mill-aġenziji ta' intervent għall-valuri tax-xiri ta' kull xahar ta' dawn il-prodotti, sabiex l-aġenziji msemmija jkunu jistgħu jistabbilixxu l-ammonti tad-deprezzament.
(5)
Il-miżuri pprovduti f'dan ir-Regolament huma skond l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Għall-prodotti li jidhru fl-Anness u li, wara xiri b'intervent pubbliku, jinħażnu jew jittieħdu f'idejn l-aġenziji ta' intervent bejn l-1 ta’ Ottubru 2007 u t-30 ta’ Settembru 2008, l-aġenziji ta' intervent għandhom japplikaw għall-valuri tal-prodotti mixtrija kull xahar il-koeffiċjenti ta' deprezzament li jidhru fl-Anness imsemmi.
Artikolu 2
L-ammonti ta' l-infiq, ikkalkolati bil-qies tad-deprezzament imsemmi fl-Artikolu 1 ta' dan ir-Regolament, għandhom ikunu kkomunikati lill-Kummissjoni fil-kuntest tad-dikjarazzjonijiet stabbiliti skond ir-Regolament tal-Kummissjoni (KE) Nru 883/2006 (4).
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu japplika mill-1 ta’ Ottubru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta’ Ottubru 2007.